A Nemzetgazdasági Minisztérium hétfőn törvényjavaslatot (.pdf) nyújtott be a parlamentben, amelyben adótitokká tenné, hogy ki mennyit ad és kinek, amennyiben ezt

adókedvezmény vagy jóváírás formájában,

törvényben meghatározott célra nyújtott támogatásként,

vagy törvényileg kedvezményezett célra adja.

Amiből például az következik, hogy mostantól nem lehet majd megtudni, melyik cég pontosan mennyi társaságiadó-kedvezményt csorgatott vissza például a Puskás Akadémiának vagy más focicsapatoknak, illetve kormányunk és államunk vezetőinek más szeretett, törvényileg megtámogatott hobbijaira.

A törvénymódosítás azt is tartalmazza, hogy azért az adókedvezmények és felajánlások teljes mértékét a kedvezményezettek évente közzé kell hogy tegyék, azt azonban nem kell majd megmondani, hogy honnan jött a pénz.

Az adakozók közül pedig csak a közintézményeknek és állami cégeknek kell majd közölniük teljes körűen, hogy mennyit ajánlottak fel ezekre a célokra; a magánvállalkozásoknak csak arról kell egy összeget közölniük, hogy egy adott évben mennyi adókedvezmény és jóváírást kaptak.

A kormány meglepő módon egyébként arra hivatkozik, hogy az adókedvezmény és a közcélú adakozás információi "a magán- és üzleti szféra körébe" is tartoznak, más szóval védendő üzleti adatnak, titoknak minősülnek. Egyúttal pedig azzal is érvelnek, hogy az már önmagában rendkívüli átláthatóságot biztosít, hogy a kumulált, egész évre vonatkozó adat elérhető.

Amivel csak annyi a probléma, hogy kicsit átlátszó álérvek.

Hiszen ha egy adott cégről tudni, hogy pontosan mennyi adókedvezményt kapott, az már önmagában fontos üzleti információnak minősül.

Ehhez képest annak semmi jelentősége üzleti szempontból, hogy pontosan mire fordította ezt a kedvezményt.

Cserébe az állam működésének átláthatósága miatt rendkívül jó lenne tudni, hogy ki, mire, mennyi adókedvezményt vett fel, és mire ajánlott fel pénzt.

Hiszen nem a valóságtól elrugaszkodott dolog azt feltételezni, hogy a cégek nem csak jófejségből adakoznak az állam által fontosnak tartott célokra, hanem ezzel politikusoknak akarnak a kedvére tenni. Mint például a Puskás Akadémiába és általában véve az üzletileg teljesen katasztrofális magyar fociba milliárdokat öntő cégek, vagy ne adj' Isten az olimpiai álmok támogatói.

Ennek ismeretéhez pedig nyilvánvalóan közérdek fűződik.

Viszont ha hatályba lép a módosító javaslat, akkor soha többet nem lehet majd megtudni, hogy ki mennyit adakozott melyik politikus kedves céljára. Azt viszont azért továbbra is lehet majd tudni, hogy mennyi pénzzel tömték ki a Puskás Akadémiát, azt viszont nem, hogy kik.